Harstad/Narvik lufthavn, Evenes

Harstad-Narvik lufthavn, Evenes (nordsamisk: Hárstták-Áhkanjárga, Evenášši) er en stamruteflyplass i Evenes kommune i Nordland. Noen av innflygingslysene i nordenden av rullebanen ligger i Tjeldsund kommune i Troms og Finnmark. Flyplassen ligger 44 km unna Harstad, og 57 km unna Narvik. Flyplassen har ca. 756 000 passasjerer årlig.

Harstad-Narvik lufthavn, Evenes har en av Norges lengste rullebaner, og er godkjent for å kunne ta i mot fly på størrelse med en Boeing 747. Kun seks lufthavner i Norge har denne godkjenningen. De andre er Banak, Værnes, Ørland, Flesland og Gardermoen. Flyplassen er også utstyrt med parallell taksebane, i hele rullebanens lengde.

I terminalbygget som har fem gater og to bagasjebånd finner man en kafé, bilutleiefirmaer, kiosk, duty-free, billettkontorer, minibank etc.

14. juni 2012 bestemte Stortinget at Evenes skal være fremskutt operasjonsbase (QRA) for jagerfly. Basen skal være operativ så snart F-35 er operative. 
Helse Nord besluttet den 25. september 2013 at ambulansehelikopter for Midtre Hålogaland skal plasseres på Evenes, med oppstart i 2015.

15. november 2016 vedtok Stortinget at nye maritime patruljefly skal stasjoneres på Evenes flystasjon, når Andøya flystasjon legges ned.

Historikk
Det ble etablert flyvninger med sjøfly, til Harstad og Narvik i 1935 (ikke om vinteren). Bardufoss ble etablert som lufthavn for Narvik, Harstad og Sør-Troms-regionene i 1956. Men det var tre timer med bil til Narvik og fem timer til Harstad (inkl ferge).

I 1960-årene ble det forslått bygging av to kortbaneflyplasser, én på Kvæfjordeidet ved Harstad, samt en på Vidrek eller Elvgårdsmoen ved Narvik. Men forslaget ble nedstemt i 1968 av harstadværingene, som ikke ville gi slipp på en stamruteflyplass på Evenes.

Flyplassen på Evenes ble åpnet 30. juni i 1973, delvis med penger fra Forsvaret.

Narvikværingene valgte likevel å bygge en kortbaneflyplass på Framnes på grunn av den lange kjøretiden til Evenes. Narvik lufthavn, Framnes ble ferdigstilt i 1972, og var i drift frem til 2017.

Navnestriden 
Det har tidligere vært en viss diskusjon om det offisielle navnet på flyplassen. Det har også skjedd misforståelser og forveksling med Narvik lufthavn, Framnes, da denne var i drift.

Avinor mente at dagens navn var riktig, siden Harstad og Narvik er de nærmeste byene som flyplassen betjener i regionen.

Ifølge internasjonale regler skal flyplasser ha navnet til nærmeste store by. Harstad lufthavn, Evenes ble først brukt da Evenes fikk nytt navn for noen år siden, og da Framnes lufthavn ved Narvik hadde egen flytrafikk.

Det kom store protester fra Narvik der man mente at Narvik også burde være med i flyplassnavnet. Narvik på sin side hadde allerede Narvik lufthavn, Framnes som ble betjent av Widerøe. Dette medført misforståelser blant media, reisebyråer og passasjerer innenlands og utenlands.

Fra april 2017, ble Narvik lufthavn Framnes nedlagt på oppdrag fra Samferdselsdepartementet. Kommunestyret i Narvik kommune vedtok i 2012 å si ja til bygging av Hålogalandsbroen mot at den lokale regionale flyplassen ble nedlagt.

Broen fører til at reisetiden fra Narvik til Evenes forkortes fra 70 til 50 minutter når denne står ferdig i 2018. 

Flyplassen markedsføres i chartersegmentet under navnet «Lofoten International Airport». Til tross for det brukes navnet «Lofoten International Airport» også om Svolvær lufthavn, Helle

Flyselskaper og destinasjoner

Innland

Charter

Utland

Litteratur

Referanser

Eksterne lenker
 Avinors side om Harstad/Narvik lufthavn, Evenes

Avinor-flyplasser
Flyplasser i Nordland
Byggverk i Evenes
Transport i Harstad
Transport i Narvik
Samferdsel i Evenes
Flyplasser åpnet i 1973
1973 i Norge